Source document: https://docs-lawep.s3.us-east-2.amazonaws.com/1698749793211.pdf (Malaysia)
Bil.

40 Rabu 8 Disember 2021 M A L A Y S I A PENYATA RASMI PARLIMEN Parliamentary Debates KAMAR KHAS Special Chamber PARLIMEN KEEMPAT BELAS PENGGAL KEEMPAT MESYUARAT KEDUA K A N D U N G A N UCAPAN DI BAWAH USUL BERKENAAN PERKARA TADBIR KERAJAAN [P.M. 17]: • Kesejahteraan Kanak-Kanak dalam Tahanan di Depot Tahanan Imigresen dan Program Rintis Alternatives to Detention (ATD) - YB.
Dato' Sri Azalina Othman Said (Pengerang) • Association of International Certified Aesthetician (AICA) Sebagai Sebuah Badan Kawal Selia Sendiri (Self- Regulated Body) di dalam Industri Kecantikan - YB.
Datuk Seri Panglima Madius Tangau (Tuaran) (Halaman 1) (Halaman 4) ____________________________________________________________ Diterbitkan Oleh: SEKSYEN PENYATA RASMI PARLIMEN MALAYSIA 2021 KKDR.8.12.2021 1 MALAYSIA KAMAR KHAS PARLIMEN KEEMPAT BELAS PENGGAL KEEMPAT MESYUARAT KEDUA Rabu, 8 Disember 2021 Mesyuarat dimulakan pada pukul 2.30 petang DOA [Timbalan Yang di-Pertua (Dato' Mohd Rashid Hasnon) mempengerusikan Mesyuarat] UCAPAN DI BAWAH USUL BERKENAAN PERKARA TADBIR KERAJAAN (P.M. 17) Kesejahteraan Kanak-kanak dalam Tahanan di Depot Tahanan Imigresen dan Program Rintis Alternatives to Detention (ATD) 2.34 ptg.
Dato’ Sri Azalina Othman Said [Pengerang]: Bismillahi Rahmani Rahim.

Assalamualaikum warahmatullah wabarakatuh.

Terima kasih Tuan Yang di- Pertua.

Pada 11 November 2021, Yang Berhormat Menteri Dalam Negeri menyatakan bahawa sehingga Oktober 2021, terdapat 19,722 orang tahanan di semua depot tahanan imigresen dan depot imigresen sementara di seluruh negara.

Daripada jumlah tersebut, seramai 1,475 orang atau 7.5 peratus adalah tahanan kanak-kanak.
Data ini menunjukkan pola peningkatan berbanding tahun- tahun sebelumnya iaitu pada tahun 2020, jumlah tahanan kanak-kanak adalah seramai 756 orang.

Sebahagian besar daripada kanak-kanak ini adalah tanpa ibu, bapa atau penjaga.

Mereka ini semua amat terdedah kepada bahaya dan risiko kesihatan, kemurungan, trauma dan cenderung kepada pemikiran untuk membunuh diri.

Mereka juga terdedah kepada risiko penderaan dan eksploitasi seksual.
Dalam hal ini, United Nations High Commissioner for Refugees (UNHCR) tidak diberikan akses kepada pusat tahanan imigresen sejak Ogos 2019.

Hal yang demikian menyebabkan kanak-kanak tersebut kehilangan akses kepada prosedur suaka selaras dengan piawaian antarabangsa.

Sehubungan dengan itu, saya ingin bertanya apakah justifikasi kerajaan mengehadkan akses pihak UNHCR ke depot tahanan imigresen sejak Ogos 2019 dan apakah tindakan susulan yang akan diambil selepas ini.
Saya difahamkan bahawa pada tahun 2019, kerajaan mempunyai perancangan untuk melaksanakan Projek Rintis Alternatives to Detention (ATD) yang dirancang untuk lima orang kanak-kanak yang tidak ditemani dan dipisahkan.

Projek rintis ini akan diketuai oleh Kementerian Pembangunan Wanita, Keluarga dan Masyarakat dan juga Kementerian Dalam Negeri.

2 KKDR.8.12.2021 Justeru, saya ingin bertanya apakah perkembangan Projek Rintis ATD ini.
Bilakah Projek Rintis ini akan bermula dan apakah sebab kelewatan permulaan Projek ATD ini?

Selain itu, mengapakah Projek Rintis ini hanya terhad kepada lima orang kanak-kanak pada satu-satu masa, sedangkan pada masa ini terdapat 1,475 kanak-kanak dalam tahanan di depot tahanan imigresen dan kanak-kanak tersebut boleh ditahan untuk tempoh tidak tertentu (indefinite period).
Selain daripada Projek Rintis ATD yang belum lagi dilaksanakan, apakah langkah-langkah yang sedang diambil oleh Kementerian Dalam Negeri melalui Jabatan Imigresen Malaysia untuk memastikan kesejahteraan, kebajikan fizikal dan mental serta perlindungan serta keselamatan semua kanak-kanak dalam tahanan di depot tahanan imigresen.
Akhir sekali saya mohon Yang Berhormat Menteri atau Timbalan Menteri menyatakan jumlah tahanan kanak-kanak bawah umur 18 tahun dalam depot tahanan imigresen termasuk depot sementara, mengikut pecahan umur, jantina dan warganegara, tempoh ditahan serta mengikut pecahan kanak-kanak bersama ibu atau bapa atau bersendirian tanpa penjaga.

Sekian, terima kasih.

2.37 ptg.

Timbalan Menteri Dalam Negeri II [Tuan Jonathan bin Yasin]: Terima kasih, Tuan Yang Di Pertua.
Untuk makluman Ahli Yang Berhormat, Kementerian Dalam Negeri melalui Jabatan Imigresen Malaysia komited dalam memastikan kebajikan dan keselamatan semua tahanan di depot imigresen termasuk kanak- kanak.

Sehingga 21 November 2021, terdapat 1,549 orang atau 8.09 peratus tahanan kanak-kanak daripada keseluruhan 19,143 orang tahanan di semua depot imigresen dan depot imigresen sementara di seluruh negara.
Jemaah Menteri dalam mesyuaratnya pada 21 April 2021 antara lain telah bersetuju dengan pelaksanaan Projek Rintis Alternatives to Detention (ATD) bagi kanak-kanak tanpa penjaga dan terpisah (unaccompanied and separated children) dalam depot imigresen.

Kedua, supaya fasa pertama Projek Rintis ATD dilaksanakan di depot imigresen seluruh Semenanjung bermula suku kedua tahun 2021 hingga suku kedua tahun 2022 bagi tempoh satu tahun.
Ini dengan anggaran perbelanjaan sebanyak USD100,000 menggunakan peruntukan di bawah inisiatif EU-UNICEF ‘Protecting Children Affected by Migration in South East, South and Central Asia’.

Projek Rintis ATD yang dicadangkan untuk pelaksanaan di Malaysia merupakan satu penjagaan alternatif kepada penahanan kanak-kanak di depot imigresen.

Kanak-kanak akan mendapat pelindungan dan perkhidmatan sokongan melalui pemeliharaan berasaskan keluarga untuk memenuhi keperluan asas seorang kanak-kanak.
Projek rintis ini akan melibatkan kanak-kanak terpisah dan tanpa penjaga (unaccompanied and separated) dalam tahanan imigresen yang berumur kosong hingga 18 tahun.

Kanak-kanak etnik Rohingya dan kanak- kanak yang mempunyai konflik dengan undang-undang selain daripada Akta Imigresen 1959/63 [Akta 155] adalah terkecuali daripada projek rintis buat masa ini.

Projek Rintis ATD pada asalnya dijangka dilaksanakan bermula pada suku kedua tahun 2021.
Walau bagaimanapun, pelaksanaan Perintah Kawalan Pergerakan berikutan penularan COVID-19 telah memberi kesan ke atas persediaan pelaksanaan projek rintis ini terutamanya daripada segi persiapan logistik.
KKDR.8.12.2021 3 Kementerian Pembangunan Wanita, Keluarga dan Masyarakat bersama- sama dengan Kementerian Dalam Negeri, Jabatan Kebajikan Masyarakat dan Jabatan Imigresen Malaysia juga sedang memurnikan prosedur operasi standard bagi pelaksanaan projek rintis ini dengan mengambil kira senario penularan COVID-19 semasa.

Kementerian Dalam Negeri melalui Jabatan Imigresen Malaysia sentiasa bersedia dalam memberikan kerjasama bagi memastikan kelancaran pelaksanaan projek rintis ATD.
Terdapat dua kategori kanak-kanak yang ditahan dalam depot imigresen iaitu; (i) (ii) kanak-kanak dengan penjaga yang ditahan bersama ibu bapa yang telah melakukan kesalahan imigresen; dan kanak-kanak tanpa penjaga yang ditahan atas dasar kemanusiaan bagi mengelakkan perkara yang tidak diingini berlaku setelah dikenal pasti sebagai warganegara asing.

Kanak-kanak ini akan dirujuk kepada perwakilan asing untuk tujuan verifikasi dan dokumentasi sebelum dihantar pulang ke negara asal.
Tahanan yang berada dalam depot imigresen adalah tahanan yang telah selesai menjalani hukuman penjara.

Terdapat juga kanak-kanak warganegara asing yang telah selesai menjalani tempoh pemulihan di Sekolah Henry Gurney ditempatkan di depot imigresen, sementara menunggu proses dokumentasi dan pengesahan daripada pihak perwakilan asing.

Pengendalian tahanan kanak- kanak adalah sama seperti tahanan lain dan mematuhi peruntukan undang- undang, peraturan dan SOP yang sedang berkuat kuasa.
Aspek keselamatan dan kebajikan kanak-kanak yang ditahan juga turut diberikan perhatian termasuklah daripada segi kesihatan.

Tahanan kanak-kanak akan menjalani saringan awal kesihatan ketika dimasukkan ke dalam depot imigresen, diberikan rawatan sekiranya sakit, dirujuk ke klinik kesihatan atau hospital sekiranya perlu dan diasingkan sekiranya mempunyai penyakit berjangkit.

Penempatan kanak-kanak di depot imigresen diasingkan mengikut jantina dan umur selaras Akta Kanak-kanak 2001.
Bagi kanak-kanak yang berumur kurang dari 12 tahun, mereka akan ditempatkan bersama ibu bapa atau penjaga mengikut jantina.

Sebelum penghantaran pulang ke negara asal, tahanan kanak- kanak perlu melalui proses pengesahan dan penyediaan dokumen perjalanan oleh perwakilan asing.

Kanak-kanak ini akan dihantar pulang segera bersama ibu bapa atau penjaga setelah mempunyai tiket pulang dan dokumen perjalanan.
Sejak pertengahan Ogos 2019, kerajaan telah mengehadkan kebenaran kepada United Nations High Commissioner for Refugees (UNHCR) untuk memasuki depot imigresen bagi menemu duga tahanan-tahanan baharu untuk tujuan pengeluaran kad UNHCR.

Permohonan UNHCR untuk pembebasan tahanan yang telah ditentusahkan kesahihan dokumen atau kad UNHCR akan dirujuk kepada Jawatankuasa Rayuan Imigresen (JKRIM) sebelum dibebaskan.
Dalam hal ini, Kementerian Dalam Negeri ingin menegaskan bahawa tindakan yang diambil oleh kerajaan adalah berdasarkan kepada peraturan, undang-undang dan polisi yang sedang berkuat kuasa dengan mengutamakan kedaulatan negara.

4 KKDR.8.12.2021 Kerajaan pada masa ini melaksanakan mekanisme tapisan keselamatan awal terhadap tahanan di depot imigresen dengan mengambil kira aspek vulnerability tahanan, risiko kesihatan, ancaman keselamatan dan lain-lain.
Inisiatif ini dilakukan atas faktor peningkatan jumlah PATI yang memegang kad UNHCR setiap tahun serta risiko keselamatan kepada negara sekiranya tiada elemen kawalan dilaksanakan di pihak kerajaan.

Sekian, terima kasih.

Association of International Certified Aesthetician (AICA) Sebagai Sebuah Badan Kawal Selia Sendiri (Self-Regulated Body) di dalam Industri Kecantikan 2.43 ptg.
Datuk Seri Panglima Wilfred Madius Tangau [Tuaran]: Tuan Yang di- Pertua, saya difahamkan bahawa Association of International Certified Aesthetician (AICA) sebagai sebuah Badan Kawal Selia Sendiri (Self-Regulated Body) di dalam industri kecantikan telah menghantar permohonan di atas kepada Kementerian Perdagangan Dalam Negeri dan Hal Ehwal Pengguna dengan alasan seperti berikut; Pertama, permintaan sains kecantikan atau estetika yang semakin meningkat telah menyebabkan peningkatan bilangan pengamal perkhidmatan sains kecantikan di pasaran.
Menurut Malaysia External Trade Development Corporation (MATRADE) pada tahun 2013, jumlah dagangan kosmetik adalah RM1.7 bilion dan dijangka permintaan kepada perkhidmatan ini semakin meningkat.

Permintaan yang memberangsangkan ini telah menarik minat usahawan-usahawan sama ada mereka yang bertauliah atau tidak untuk membuka pusat-pusat kecantikan.

Sejak 40 tahun yang lalu, tidak ada undang-undang yang spesifik atau badan penguat kuasa bertauliah untuk mengawal selia industri kecantikan.
Oleh sebab itu, pelbagai kemalangan estetik yang menyebabkan kecederaan dan maut telah berlaku kepada pengguna.

Insiden kemalangan ini telah mencemarkan industri ini dan telah menimbulkan kebimbangan orang ramai kerana insiden tersebut disebabkan oleh pengamal kecantikan tidak bertauliah dan berlesen.

Ini telah memberikan impak negatif kepada imej pengamal profesional yang mempunyai kelayakan atau bertauliah untuk menawarkan perkhidmatan yang selamat dan dipercayai.
Menurut laporan daripada Pusat Khidmat Aduan Pengguna Nasional (NCCC), terdapat 1,771 kes aduan yang berkaitan dengan kecantikan dan estetik telah dilaporkan pada tahun 2018.

Aduan-aduan tersebut merangkumi prestasi perkhidmatan, kaedah rawatan, kekeliruan maklumat, kaedah pemasaran yang tidak beretika, caj perkhidmatan, komplikasi kesihatan, pembatalan pakej, pembatalan keahlian, premis perniagaan, keselamatan dan penipuan.

Ini telah menyebabkan kerugian sebanyak RM18,857,458.07.
Oleh sebab itu, perlulah diwujudkan sebuah badan yang mampu mengawal selia sendiri (self-regulated) di bidang ini untuk memastikan keselamatan pengguna dan memastikan hanya pengamal kecantikan yang bertauliah dibenarkan atau dilesenkan.

Association of International Certified Aesthetician (AICA) ialah sebuah organisasi profesional bukan kerajaan atau bukan keuntungan yang telah ditubuhkan pada tahun 2015.
Objektif utama penubuhan persatuan ini adalah untuk membentuk satu ekosistem undang-undang yang lengkap untuk industri KKDR.8.12.2021 5 kecantikan.

AICA juga telah bekerjasama dengan IPEC Certification Bureau, sebuah badan pensijilan ISO (ISO certification body) yang diakreditasi oleh Jabatan Standard Malaysia untuk memperkasakan profesion kecantikan melalui penganugerahan sijil ISO kepada individu yang layak dan menepati kriteria yang telah ditetapkan.
AICA juga telah menerbitkan garis panduan (guideline) iaitu ‘Beauty Therapist and Aesthetic Specialist Guideline’ khusus untuk para pengamal kecantikan.

Bagi memajukan industri kecantikan di Malaysia, saya cadangkan satu badan bukan kerajaan seperti AICA untuk mengawal selia industri kecantikan.

Sekian, terima kasih.

2.47 ptg.

Timbalan Menteri Perdagangan Dalam Negeri dan Hal Ehwal Pengguna [Dato’ Rosol bin Wahid]: Terima kasih, Tuan Yang Dipertua.
Assalamualaikum warahmatullahi wabarakatuh dan salam sejahtera.
Tuan Yang di-Pertua, untuk makluman Ahli Yang Berhormat, pihak Kementerian Perdagangan Dalam Negeri dan Hal Ehwal Pengguna (KPDNHEP) telah mengadakan sesi perbincangan bersama pihak Association of International Certified Aesthetician (AICA) pada 12 November 2020 dan pihak AICA telah membangkitkan beberapa perkara untuk pertimbangan pihak KPDNHEP iaitu: (i) (ii) mendapatkan mandat dan sokongan daripada pihak KPDNHEP untuk mengiktiraf AICA dan International Persons Certification (IPEC) sebagai peneraju dalam mengawal selia industri kecantikan di Malaysia; dan cadangan melesenkan pengusaha pusat kecantikan oleh KPDNHEP dengan meletakkan syarat lesen hendaklah mendapat akreditasi IPEC sebelum lesen dikeluarkan.
Pada masa ini, pihak KPDNHEP juga sedang dalam tindakan untuk menyemak semula dan membuat penambahbaikan terhadap Garis Panduan Industri Kecantikan yang dikeluarkan pada tahun 2013 dengan mengadakan beberapa sesi libat urus dengan beberapa pemain industri dan pihak Kementerian Kesihatan Malaysia (KKM) sepanjang tahun 2021.
Yang Berhormat Menteri KPDNHEP juga dijadualkan akan mengadakan satu sesi pertemuan bersama Yang Berhormat Menteri Kementerian Kesihatan Malaysia bagi membincangkan berkaitan prosedur peralatan yang digunakan di pusat kecantikan supaya ia tidak bercanggah dengan peraturan atau akta sedia ada di bawah mana-mana kementerian.
Cadangan penambahbaikan Garis Panduan Industri Kecantikan ini selaras dengan ketetapan pihak KPDNHEP untuk melihat semula pembangunan industri kecantikan berdasarkan kepada peraturan dan perundangan di bawah skop bidang kuasa kementerian ini.

Pihak KPDNHEP juga komited dan mengalu- alukan sebarang cadangan penambahbaikan yang dikemukakan oleh semua pihak termasuklah cadangan yang dikemukakan oleh pihak AICA ini.
Cadangan yang dikemukakan akan diperhalusi oleh pihak KPDNHEP secara menyeluruh dengan penglibatan sesi libat urus dengan semua pihak yang berkepentingan seperti Kementerian Kesihatan Malaysia, Jabatan Tenaga Kerja (JTK), NGO dan sebagainya dalam usaha memastikan industri kecantikan dapat 6 KKDR.8.12.2021 berkembang dengan pesat selari dengan perkembangan di peringkat global.

Sekian, terima kasih Tuan Yang di-Pertua.


Timbalan Yang di-Pertua [Dato' Mohd Rashid Hasnon]: Terima kasih, Yang Berhormat Timbalan Menteri.

Ahli-ahli Yang Berhormat, Mesyuarat Kamar Khas hari ini ditangguhkan sehingga jam 2.30 petang, besok, Khamis, 9 Disember 2021.

Terima kasih Ahli-ahli Yang Berhormat.

[Kamar Khas ditangguhkan pada pukul 2.50 petang]